Kleuters vir dae alleen in kamer toegesluit | Maroela Media
Anton van Zyl en Bernard Chiguvare, GroundUp.
Twee kleuters is vir dae lank in 'n hotelkamer toegesluit. (Foto: Bernard Chiguvare/GroundUp)
Twee kleuters is glo vir dae alleen in 'n kamer aan die agterkant van 'n hotel buite Louis Trichardt in Limpopo toegesluit.
Die kinders, twee en vier jaar oud, is verlede Sondag opgemerk toe hulle op 'n vensterbank in een van die kamers in Cloud's End Hotel net buite Louis Trichardt gestaan het. Bernard Chiguvare, 'n verslaggewer, het op hulle afgekom nadat hy gehoor het hoe kinders huil en ondersoek ingestel het, berig Groundup. Hy huur 'n kamer nie ver van waar die kinders gekry is nie.
"Ek het die vorige dag gehoor hoe kinders saggies huil en het gewonder hoekom die ma nie aan hulle aandag gee nie," sê Chiguvare. Toe hy die kinders die volgende dag sien, het hy dadelik werknemers van die hotel in kennis gestel. "Hulle het toe vir die kinders kos en water deur die venster aangegee." Hy sê elke keer dat daar iemand voor die kinders se hotelkamer verbygeloop het, het hulle begin huil.
Toe geen familielid van die kinders teen Maandag by die kamer opgedaag het nie, het die bestuur van die hotel die kamerdeur oopgedwing om die kinders te bevry. Die kamer was in 'n haglike toestand. Die emmer wat die kinders as toilet gebruik het, was vol en die stank was ondraaglik. Lede van die gemeenskap het die kinders kos en water gegee en die geval by die polisie en die departement van maatskaplike werk aangemeld. Maatskaplike werkers het eers laat Dinsdag opgedaag om die kinders uit die kamer te verwyder.
Die kinders se ma is na wat verneem word die vorige week in hegtenis geneem in verband met 'n klagte van prostitusie en vir 'n maand tronk toe gestuur. Daarom het sy die kinders met net 'n brood en 'n paar koeldranke in die kamer toegesluit.
GroundUp het die berig oorspronklik in samewerking met Limpopo Mirror gepubliseer. Lees die oorspronklike berig hier
Louis Trichardt maatskaplike werkers
Wat word van die mensdom?
Hoekom nie dadelik die kamer oopgemaak toe hulle gesien het die kinders is daar binne?
Hoekom die kinders deur die venster voer en wag tot die Maandag?
En hulle word eers bevry die dinsdag, hoe swak!
En hoelank was hulle daar binne en niemand kom dit agter nie?
Word 'n hotel kamer nie skoon gemaak op 'n daaglikse roetine?
Volgens die gordyne lyk dit ook maar na vuil hotel!
Wag 'n bietjie. Hulle sluit di ma op en WIE GAAN KYK OF DAAR NIE KINDERS IS NIE! Ons maatskaplike werkers is totentaal hopeloos. Waar voor word hulle betaal. Om solitaire in die kantoor te speel?